בס"ד , אדר תשפ"ה , פרשת ויקהל , פרשת פרה

לבני הישיבה היקרים מאוד והוריהם

שלום רב.

**מה היה השבוע ומה יהיה בישיבתנו ???**

**מלחמת התקומה- חרבות ברזל.**בעקבות המבוי הסתום במשא ומתן לשחרור החטופים חזרה מדינת ישראל ללחימה ברצועת עזה. הלילה נשמעה אזעקה באזור המרכז בעקבות ירי מתימן ובשעות הצהרים נכנסנו למרחבים המוגנים בעקבות ירי טילים מרצועת עזה למרכז.  בשעה האחרונה שוב חזרנו לממ"ד בעקבות שיגור נוסף מתימן. ברצוני ליידע את ההורים שהישיבה תירגלה בשבועות האחרונות מצבי חירום במסגרת תרגיל ההגנה הארצי. מאחלים ברכה והצלחה לכל אנשי כוחות ובטחון ולהאצת תהליך שחרור החטופים בשלום. אמן .

**ישיבת בנ"ע גב"ש במקום ה-7 בארץ בבתי"ס על יסודיים מעל 400 תלמידים .**

**הערב פורסם באתר mako   ובאתרי חדשות נוספים  דרוג בתי הספר המצטיינים במדינת ישראל.  הדרוג נעשה   ע"י אתר mako  וחברת המחקר והייעוץ SQ ומציב את הישיבה בצמרת בתי הספר המצטיינים בישראל!!!.**

הדרוג כולל  מספר פרמטרים - אחוז ניגשים למבחני בגרות מתמטיקה ואנגלית ברמת 5 יחידות וציוניהם, מספר בעלי בגרות מצטיינת, אחוז זכאי בגרות ואחוזי נשירה.

הפרסום וההכרה מחממים את הלב ונותנים רוח גבית להמשך העשייה הברוכה בישיבה.  הישיבה  נמצאת בצמרת בתי הספר בישראל כבר שנים רבות (ניתן לראות באתר מדלן) ושמרה על מקומה הגבוה משנה שעברה. **הישיבה היא המוסד הדתי היחיד  בעשיריה הראשונה של  התיכונים בישראל.**

אני מבקש להודות על ההישג הזה – למנהלים שעובדים איתי כתף אל כתף – הרב אריק פוגלמן מנהל התיכון, הרב ספי וייל מנהל חטיה"ב, לסגני המנהלים – הגברת יעל אריאל והרב אלעזר אוליאל, למנהלת האדמי' לירון מתן, לר"מים, לצוות ההנהלה המורחב, לרכזי המקצועות , ליועצות ולכל הצוות המנהלי על עבודת צוות משותפת- תזמורת גדולה שכל אחד ואחת נותנים בה את חלקו באופן מיטבי ומביאים  אותנו  למקום  המכובד הזה.  ברצוני להודות לצוות המורים ולכל תומכי ההוראה . ברצוני להודות מאוד לבנים הנפלאים שאנו זוכים ללמד ולחנך

**תודה לבורא עולם על כל החסד שעושה עמנו והביא את הישיבה למקום המצוין הזה.**

**תלמידי י"ב יוצאים לפולין –** השבוע אי"ה , ביום שלישי בלילה נצא אי"ה עם משלחת גדולה (כ-120 בחורים בלעיה"ר) לפולין . המסע בפולין יוצא לאחר מס' שנים שהיציאה הרשמית דרך מנהלת פולין במשה"ח הייתה סגורה במשך מספר שנים בגלל הקורונה , יחסים שאינם תקינים עם ממשלת פולין ועוד. אנחנו יוצאים ללמוד על העבר וללמוד מה תפקידנו בשרשרת הדורות בזמן הזה. תוכנית המסע עמוסה מאוד , ימים ארוכים ולילות קצרים..וזאת כדי לבקר בכמה שיותר אתרים . ההכנה לקראת המסע הייתה מיטבית ביותר , וכולנו מרגישים שהבנים בשלים ליציאה מורכבת זו.

**ברצוני להודות מאוד לרב איתן זרצקי – רכז י"ב ,שיהיה ראש המשלחת, שעמל לילות כימים להכנת המסע המשובח, תודות לרמי"ם י"ב היקרים שעזרו מאוד בהכנת המסע ויצאו אי"ה עם בני הכיתות, תודה לרב אריק מנהל התיכון ולמורה אבי דסקל שיצאו עם המשלחת.**

ועתה לפרשת השבוע , פרשת ויקהל.

**מטרות , יעדים ומעשים**

**פעמים רבות אנו עוסקים בישיבה בנושאים שונים ומגוונים – חיי עולם וחיי שעה.**

**רבות משיחותיי עוסקות בנושא – הצבת יעדים, הצבת מסגרות , ומהם הפרטים שצריכים להיכנס לתוך המסגרות על מנת להגיע למטרות . טענתי החינוכית היא – שכל אדם חייב להציב מטרות ויעדים ורק אח"כ לעסוק בשאלה – כיצד אוכל להגיע ליעדים אלו, למטרות שהצבתי לעצמי ?**

**בשתי השבתות הבאות נעסוק בבניין המשכן. פרשות תרומה ותצווה- עוסקות בציווי ה' על בניית המשכן , ופרשות ויקהל - פקודי עוסקות – בבניית המשכן בפועל. אנו יודעים שלמשכן ישנה מסגרת , וישנם פרטים שנכנסים למשכן– השולחן , המנורה והארון שהם כלי המשכן.**

**כשבאים לעסוק במסגרות ובתכנים – במה עוסקים קודם ? האם בתוכן או במסגרת ?**

**זו השאלה שאני מתכוון לעסוק בה הפעם .**

בעיוננו בפרשיות האחרונות שעוסקות במשכן, ראינו שפרשיות תרומה ותצווה עוסקות בצווי על עשיית המשכן וכליו, ופרשיות ויקהל פקודי עוסקות בהקמת המשכן וכליו.

אם נשים לב ,נמצא כמה הבדלים בין מה שמופיע בפרשות תרומה-תצווה כשעוסקים בציווי על המשכן, לבין פרשות ויקהל פקודי שעוסקות בהקמת המשכן. לאחר שנראה את ההבדלים נצטרך לתת ביאור לכך.

1. בפרשת תרומה, התורה מצווה על עשיית הארון השולחן והמנורה תחילה, ורק אח"כ על עשיית המשכן עצמו, על המסגרת, ואילו בפרשת ויקהל הסדר הוא הפוך – בתחילה עשיית המשכן ואח"כ עשיית הכלים. מדוע זה כך ??
2. בפרשת ויקהל, משה מקהיל את עם ישראל לדורותיו ופותח במצות השבת **- שֵשֶׁת יָמִים תֵּעָשֶׂה מְלָאכָה** (שמות לה, ב). מה עניינה של השבת כאן, והלא כבר נצטווינו עליה כמה פעמים בעשרת הדברות ומה צורך בציווי נוסף דווקא לפני הקמת המשכן?
3. למעשה, זהו היה הוויכוח בין משה לבצלאל, מה קודם למה, כפי שכותב רש"י על הפסוק: "**וּבְצַלְאֵל בֶּן אוּרִי בֶן חוּר לְמַטֵּה יְהוּדָה עָשָׂה אֵת כָּל אֲשֶׁר צִוָּה ה' אֶת משֶׁה** (שמות לח, כב( "אֲשֶׁר צִוָּה אותו משֶׁה" לא כתוב כאן, אלא "**כָּל** אֲשֶׁר צִוָּהה' אֶת משֶׁה". אפי' דברים שלא אמר לו רבו – הסכימה דעתו למה שנאמר למשה מסיני. כי משה צווה לבצלאל לעשות תחילה כלים ואח"כ משכן. אמר לו בצלאל: מנהג עולם לעשות תחילה בית ואח"כ משים כלים בתוכו! ... אמר לו משה, כלום בצל-אל היית? כי בוודאי כך צווה לי ה' יתברך ! וכך עשה, המשכן תחילה ואח"כ עשה הכלים.

**ולכאורה הדברים קשים**. אם באמת משה נצטווה לעשות קודם משכן ואח"כ כלים – מדוע ציווה משה את בצלאל לעשות להיפך? ומה הפירוש "בצל-אל היית", וכי משה לא היה בצל-אל ושמע את מה שאמר ה' ? ומה ההבדל ביניהם ??

**הרב חרל"פ**, בספרו "מעייני הישועה" "מי מרום" על הפסוק: "**וָאָשִׂים דְּבָרַי בְּפִיךָ וּבְצֵל יָדִי כִּסִּיתִיךָ, לִנְטֹעַ שָׁמַיִם וְלִיסֹד אָרֶץ וְלֵאמֹר לְצִיּוֹן עַמִּי אָתָּה**" (ישעיה נא, טז) כותב: ישנם שני סוגי צללים, ישנו צל שמסתיר את האור – וזה דבר שלילי, כיוון שהאור מתכסה ולא נהנים ממנו בכלל, לא ניתן לראות אותו. אך יש צל שבא כדי שנוכל לקלוט את האור – כי האור כל כך חזק שאי אפשר להביט בו, וע"י הצל ניתן לראות וליהנות מן האור, כפי שנאמר בבריאה "**וַיַּרְא אֱלֹקִים אֶת הָאוֹר כִּי טוֹב**" (בראשית א, ד). **"ראה שאין העולם כדאי לו ועמד וגנזו לצדיקים לעתיד לבוא"** (חגיגה יב.). העולם שלנו אינו יכול לקלוט את עוצמת האור האלוקי הזה, ולכן ההתגלות של ה' יתב' בעוה"ז היא ע"י הסתרת האור. האור האלוקי כ"כ חזק שאנו לא יכולים ליהנות ממנו במלואו, ולכן ה' גנז את האור האלוקי הראשון לעתיד לבא.

משה – שהוא רוחני ביותר, **ששייך לעולם המחשבה**, אצלו הסדר הוא הפוך – קודם הכלים ואח"כ המשכן, אע"פ שהוא שמע מפי הקב"ה לעשות קודם את המשכן. כי אדם שנמצא בעולם האור המלא והלא מוסתר , יכול ליהנות מהאור האלוקי ללא צל שמסתיר או מעמעם את האור, אצלו הסדר מתחיל "**מהמחשבה תחילה**", מהכלים שהם המטרה עצמה – מהתוכן עצמו, ורק אח"כ הוא מציב את המסגרות.

**אך בעולם המעשה** שבא בהסתרת האור האלוקי , שזהו "**בצל-אל היית**" כאן הסדר הוא שונה – קודם המשכן ואח"כ הכלים. קודם המסגרת ואח"כ הכלים. זהו "הנוהג **שבעולם**", כי אם אין את המסגרת אין להיכן להכניס את התוכן, את הכלים. משה יכול ליהנות מעוצמת האור האלוקי ללא צל , ללא הסתרות, ללא מסגרות, אך בצלאל חייב קודם כל להציב את המסגרת- את ההסתרה והצל כדי ליהנות מהאור = מהתוכן.

במציאות קיים מאבק מתמיד בין המסגרת ובין התוכן. **ה"אידיאה**" – השאיפה הרוחנית, רוצה להתפשט ולפרוץ את כל המסגרות, מאידך **המסגרת** – תוחמת, מצמצמת, מגבילה, פעמים אולי אפילו חונקת את ההתפרצות הזאת. האידיאל הוא למצוא את האיזון בין המסגרת ובין התוכן הרוחני, כי כאשר מתפשטים יתר על המידה אפשר ח"ו גם למעוד, והמסגרת לפעמים נותנת את האפשרות להתרחב בלי לפחד מנפילה.

משל למה"ד? לאדם שנמצא בבניין רב קומות. אם לא יהיה מעקה במרפסת הוא לא יעז לעשות אפי' צעד אחד החוצה אל עבר המרפסת, אך כאשר יש מעקה הוא יכול לצאת עד קצה המרפסת; המעקה נותן אפשרות להתרחב. לפי זה מובן מדוע בצלאל היה חייב קודם כל לפתוח במסגרות ורק לאחר מכן לבנות את התכנים.

**ומה קורה עם הצבת היעדים ?**

בעולם המעשה צריכים להבין תחילה מהן המטרות, מהם היעדים . לפני שבונים את המסגרת יש להציב את **היעד** לקראת מה הולכים. לכן, לפני בנין המשכן משה מצווה על השבת, כי **השבת** היא הבסיס הרוחני של כל ימי המעשה, והיא השאיפה שלנו: "תכלית מעשה בראשית". וע"כ משה, לפני שהוא בונה את המשכן, הוא מציב את היעד, כי לפעמים עוסקים במסגרת אבל לא יודעים לקראת מה הולכים – ולפני הבניין חייבים לדעת את המטרה!

**לפי"ז , ברור למה התורה טורחת לפני הקמת המשכן לכתוב שוב את מצוות השבת.** השבת היא המטרה, היא פורשת כנפיה על ששת ימי המעשה. לכן משה מציב קודם כל את המטרה העיקרית – מצוות השבת שקדושתה רבה , ורק אח"כ הוא מתחיל לדבר על הקמת המשכן , על המסגרת .

**מה ניתן ללמוד מכך ?**?

בחיי המעשה אנחנו כל הזמן פועלים, המים עמוסים מאוד בפרטים. הרבה פעמים האדם עובר ממעשה למעשה ...ואין לו שום יעד עיקרי, לא ברור לו מה מטרתו בחיים. ולכן – עלינו ראשית כל צריכים להבין מה היעד, לאן אנחנו שואפים, מה החלום שלנו, ורק אחרי שהגדרנו את המטרות , רק אז ניתן לבנות את המסגרת , להכניס את הפרטים שנצרכים לטובת ההגעה למטרה העיקרית שהצבנו לעצמנו.

שבת שלום ומבורך ובשורות טובות

אוהבכם ומוקירכם

שרגא פרוכטר – ראש הישיבה